Замирә Рәҗәпова: "Яхшы табиб урманда да, урамда да бала таптыра"

	Хатын-кызның тулгагы өйдә башланса – өйдә, кырда эштә чакта булса – салам өстендә бала тапкан заманнар булган! Хәзер исә әни булырга әзерләнүчеләр өчен әллә нинди уңайлыклар тудырылган. Иң заманча җиһазлары булган бала табу йортлары, индивидуаль бала тудыру заллары, әни һәм бала бүлмәләре – тагын әллә ниләр. 	 Бала тапкан вакытта, теләсәң – әниең, теләсәң – ирең яныңда басып торырга мөмкин. Килешү төзеп, үзең сайлаган табибка килергә, хәтта аерым игътибарны да “сатып алырга” була… БЕРЕНЧЕ УРЫНДА – ЯХШЫ БЕЛГЕЧ
 
Хәзер булачак әниләр тормышындагы иң мөһим вакыйгага 9 ай буе диярлек әзерләнә. Бала табу йортын сайлау мәсьәләсе  «исемлек»нең башында тора. Кемдер заманча җиһазландырылган бала табу йорты караштырса, беренче чиратта яхшы табиб эзләүчеләр дә юк түгел.
 
Танылган алып баручы Замирә Рәҗәпованың гаиләсендә ике малай үсә. Олы улы Аязга инде – 11, кечесе Данилга апрель аенда әле 1 яшь кенә тула. Бала табу йортын сайлаганда, Замирә Рәҗәпова үзен 15 елга якын күзәткән,  ышанычлы гинеколог белән киңәшләшкән. “Казанның 2нче  хатын-кызлар консультациясе мөдире Зәйтүнә Ганиева – чын мәгънәсендә, зур хәрефтән язылырга лаеклы Табиб”, – ди Замирә аның турында.
 
Замирә Рәҗәпова ике баласын да “кесарев кисеме” юлы белән Республика клиник хастаханәсендә тапкан. Әмма, аның сүзләренчә, бала табу йортында иң мөһиме –  җиһазлар да, уңайлыклар да түгел.
 
– Минем фикеремчә, табиб сайлау һәрчак беренче урында булырга тиеш. Яхшы табиб урманда да, урамда да бала таптыра. Тәҗрибәсез, кулыннан эш килмәгән табиб исә әллә нинди җиһазларга да карамастан, хата җибәрергә мөмкин. Шул ук вакытта, әни булырга әзерләнүче хатын-кыз акушер-гинеколог кына түгел,  яңа туган балага ярдәм итәрдәй яхшы педиатрлар кирәклеген дә күз уңыннан ычкындырмаска тиеш. Ике баламны тапканда да, Аллага шөкер, бик яхшы табиб-акушерлар туры килде. Икесе дә Татарстанның атказанган табиблары, 30 еллык тәҗрибәсе булган үз эшенең осталары иде, – ди Замирә Рәҗәпова.
 
ИКЕСЕ ДӘ МӨҺИМ
 
Өч бала әнисе, Татарстанның атказанган артисты Лилия Муллагалиева исә,  бала табу йортындагы шартлар да, табибның квалификациясе дә мөһим дип саный. Олы улы Данилны ул Казаннның 1нче бала табу йортында тудырса, уртанчы кызы Ильвина һәм төпчеге Ильяс Республика клиник хастаханәсендә дөньяга килгән.
 

 
– Беренче баламны табуга бәйле хатирәләр бик үк яхшы түгел. Барысы да авырлык белән узды. Бала тудыру йортында персоналның мөнәсәбәте дә ошамады. Алдан табиб белән күрешеп, сөйләшеп тә куйган идек инде. Әмма ул чакта сөйләшеп бала табуларның башлангыч чоры гына иде әле. Беренче тапкыр әни булырга әзерләнгәндә, үзең дә бөтенесен белеп бетермисең. Күрәсең, нидер дөрес эшләнмәгән. Икенче һәм өченче баламны инде үз гинекологым белән киңәшләшеп, алдан барысын да җайлап, яхшылап сөйләшеп, бер үк табибта таптым.  Барысыннан да – табибтан да, бала табу йортындагы шартлардан да канәгать калдым, – ди Лилия Муллагалиева.
 
БЕЛГЕЧ КИҢӘШЕ
 
Чыннан да, бала табу йортын, табибны сайлаганда, беренче чиратта, нәрсәгә игътибар итәргә, яхшы белгечне ничек табарга, бу мәсьәләне кайчан кайгырта башларга, акча түләп табу нинди өстенлекләр бирә? Казанның 10нчы хатын-кызлар консультациясе югары категорияле акушер-гинекологы Лилия ВӘЛИЕВА әлеге сорауларга ачыклык кертергә ярдәм итте.
 

 
Беренче чиратта кайсын сайларга?
Әлбәттә, табибны! Бала табу йорты беренче карашка матур да, уңайлыклары да бик үк мактанырлык булмаска мөмкин, әмма табиблары шулкадәр яхшы булуы бар. Казанның 3нче бала табу йорты – шуның ачык мисалы. Ул бик иске бинада урнашкан, шуңа да анда аерым бәдрәфләр дә, аерым бүлмәләр дә ясый алмыйлар.  Әмма бала табу йортының үз акушерлык һәм гинекология кафедрасы эшли  –  табиблары искиткеч!  Шуңа да йөкле хатын-кыз  башта бинаны түгел, ә нәкъ менә табибны сайларга тиеш.
Бала табу йортын кайчан тәгаенләргә?
Әгәр дә йөклелек вакытында хатын-кыз үзен тотрыклы хис итсә, бернинди тайпылышлары юк икән, аңа үзе сайлаган балалар йортына 32 атнадан соң мөрәҗәгать итәргә кирәк. Бу вакытта көмәнле хатын-кызга өченче скрининг ясалган була. Шулай ук бала табу сертификаты да кулында – ул 30 атнада декрет ялы белән бергә бирелә.
Кемнең киңәшенә колак салырга?
Бала табу йортын, табибны сайлаганда, иң беренче чиратта, хатын-кызның сәламәтлеге, аның йөклелеге ни рәвешле узуы, карынындагы баланың үсеше исәпкә алынырга тиеш.
Бала табу йортын сайлаганда иң ышанычлысы –  үзеңне күзәткән акушер-гинеколог белән киңәшләшү. Ул синең сәламәтлегең белән бәйле бар нечкәлекләрне белә һәм шуннан чыгып, билгеле бер медицина учреждениесен киңәш итә ала. Табиблар бик еш конференцияләргә йөри, үзара аралаша. Шуңа да йөклелек вакытында күзәткән гинеколог яхшы белгечне дә ачыкларга ярдәм итә ала.
Бушлай табаргамы, акча түләп тудыру хәерлерәкме?
Хәзерге йөкле хатыннарның күпчелеге “бушлай бәби табудан Алла сакласын!” дигән фикердә. Берәүләре алдагы тәҗрибәсенә таянып шулай ди, икенчеләре таныш-белеш сөйләгәнне тыңлап, интернетта тулып яткан коточкыч хәлләр турында укып, шундый фикергә килгән.
Бушлай бәби табудан куркырга кирәкми. Түләүсезен дә, түләүлесен дә шул бер үк табиблар башкара. Әмма хәзер бала табу йортларының саны аз, ә бәби табучылар күп. Кизү торучы табиблар саны да билгеләнгән санда гына. Баланы акча түләп табуга өстенлек бирү – кесәсе калын кешеләрнең үзләренә аерым игътибар күрсәттерергә теләве.
Әмма бу очракта да нәтиҗә акча түләгән кеше көткәнчә булмаска мөмкин. Әйтик, бала табу йортына китерелгән хатын-кызның гомеренә, аның баласына ниндидер куркыныч яный икән, төп игътибар барыбер аларга булачак. 
	Гүзәл НАСЫЙБУЛЛИНА	
Интертат.ру

	№ --- | 03.03.2017	


